Document ID: 32008D0386

KOMISIJAS LĒMUMS
(2008. gada 23. aprīlis),
ar ko groza A pielikumu Lēmumam 2006/679/EK par savstarpējas izmantojamības tehnisko specifikāciju attiecībā uz Eiropas parasto dzelzceļu sistēmas kontroles, vadības un signalizācijas apakšsistēmu un A pielikumu Lēmumam 2006/860/EK par savstarpējas izmantojamības tehnisko specifikāciju attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu
(izziņots ar dokumenta numuru K(2008) 1565)
(Dokuments attiecas uz EEZ)
(2008/386/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 23. jūlija Direktīvu 96/48/EK par Eiropas ātrgaitas dzelzceļu sistēmas savstarpēju izmantojamību (1) un jo īpaši tās 6. panta 1. punktu,
ņemot vērā Eiropas Parlamenta un Padomes 2001. gada 19. marta Direktīvu 2001/16/EK par Eiropas parasto dzelzceļu sistēmas savstarpēju izmantojamību (2) un jo īpaši tās 6. panta 1. punktu,
tā kā:
(1)
Komisijas Lēmumā 2006/679/EK (3) izklāstīta pirmā savstarpējas izmantojamības tehniskā specifikācija (SITS) attiecībā uz Eiropas parasto dzelzceļu sistēmas kontroles, vadības un signalizācijas [vilcienu vadības iekārtu un signalizācijas] apakšsistēmu.
(2)
Komisijas Lēmumā 2002/731/EK (4) izklāstīta pirmā savstarpējas izmantojamības tehniskā specifikācija (SITS) attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu; to atcēla un aizstāja ar Komisijas Lēmumu 2006/860/EK (5).
(3)
Ar Lēmumu 2007/153/EK tehnikas attīstībai pielāgoja Lēmuma 2006/679/EK un Lēmuma 2006/860/EK A pielikumu.
(4)
Lai ņemtu vērā Eiropas Dzelzceļa aģentūras darba grupu panākto vienošanos par 108. apakšgrupu, ir jāatjaunina A pielikums.
(5)
Saskaņā ar 6. panta 2. punktu Direktīvā 96/48/EK un 6. panta 2. punktu Direktīvā 2001/16/EK Eiropas Dzelzceļa aģentūra ir atbildīga par SITS pārskatīšanas un atjaunināšanas sagatavošanu un ieteikumu sniegšanu 21. pantā minētajai komitejai, lai ņemtu vērā tehnoloģiju attīstību vai sociālās prasības.
(6)
Saskaņā ar Eiropas Parlamenta un Padomes Regulas (EK) Nr. 881/2004 (6) 12. pantu Eiropas Dzelzceļa aģentūra nodrošina, ka SITS tiek pielāgotas tehnikas attīstībai, tirgus tendencēm un sociālajām prasībām, un ierosina Komisijai veikt SITS grozījumus, ko tā uzskata par vajadzīgiem.
(7)
Eiropas Dzelzceļa aģentūra 2008. gada 14. janvārī pieņēma ieteikumu par obligāto specifikāciju sarakstu un informatīvo specifikāciju sarakstu, kas noteikts parasto dzelzceļu sistēmas un ātrgaitas dzelzceļu sistēmas SITS.
(8)
Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota atbilstīgi Direktīvas 96/48/EK 21. pantam,
IR PIEŅĒMUSI ŠO LĒMUMU.
1. pants
Obligāto specifikāciju sarakstu un informatīvo specifikāciju sarakstu, kas noteikts A pielikumā SITS, kura pievienota Lēmumam 2006/679/EK par savstarpējas izmantojamības tehnisko specifikāciju attiecībā uz Eiropas parasto dzelzceļu sistēmas kontroles, vadības un signalizācijas apakšsistēmu, un kas noteikts A pielikumā SITS, kura pievienota Lēmumam 2006/860/EK par savstarpējas izmantojamības tehnisko specifikāciju attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu, aizstāj ar obligāto specifikāciju sarakstu un informatīvo specifikāciju sarakstu šā lēmuma pielikumā.
2. pants
Līdz 2008. gada 31. decembrim šā lēmuma pielikumā pievienotās Eiropas vilcienu kustības vadības sistēmas (ETCS) specifikācijas tiks pilnveidotas, iekļaujot atjauninātas kopējās testu specifikācijas un labojot kļūdas.
3. pants
Līdz 2008. gada 31. decembrim un neskarot Direktīvas 96/48/EK 7. pantu un Direktīvas 2001/16/EK 7. pantu, dalībvalstis paziņo Komisijai, kuras no to teritorijā esošajām ar ETCS aprīkotajām dzelzceļa līnijām darbojas vai darbosies atbilstīgi obligātajām specifikācijām, kas tika piemērotas pirms šā lēmuma stāšanās spēkā.
Līdz tam pašam datumam dalībvalstis paziņo Komisijai arī laiku, līdz kuram vilcienus, kas atbilst šajā lēmumā minētajām specifikācijām, var ekspluatēt katrā no to ETCS dzelzceļa līnijām.
4. pants
Šo lēmumu piemēro no 2008. gada 1. jūnija.
5. pants
Šis lēmums ir adresēts dalībvalstīm.
Briselē, 2008. gada 23. aprīlī

Labels: 7
8
15